SKLEP SVETA 2010/179/SZVP

z dne 11. marca 2010

v podporo dejavnostim SEESAC za nadzor nad oborožitvijo na Zahodnem Balkanu v okviru strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 26(2) Pogodbe,

ob upoštevanju naslednjega:

Pretirano in nenadzorovano kopičenje ter širjenje osebnega in lahkega orožja (v nadaljnjem besedilu: SALW) je povečalo negotovost v jugovzhodni Evropi, s čimer se je zaostril konflikt v regiji in upočasnilo vzpostavljanje miru po razrešitvi konfliktov, kar predstavlja resno nevarnost za mir in varnost v regiji.

Evropski svet je na zasedanju 15. in 16. decembra 2005 sprejel Strategijo EU za boj proti nedovoljenemu kopičenju in trgovini z SALW ter pripadajočim strelivom (v nadaljnjem besedilu: Strategija EU SALW), v kateri so določene smernice za ukrepe EU na področju SALW.

Eden od ciljev Strategije EU SALW je podpirati učinkovito večstransko sodelovanje pri oblikovanju mednarodnih mehanizmov, regionalnih mehanizmov ali mehanizmov v EU in državah članicah za preprečevanje ponudbe in destabiliziracijo širitve SALW ter pripadajočega streliva. Strategija EU SALW tudi Zahodni Balkan opredeljuje kot eno od regij, ki je med najbolj prizadetimi zaradi nedovoljene trgovine in pretiranega kopičenja orožja.

Pod pokroviteljstvom Programa Združenih narodov za razvoj (UNDP) in nekdanjega Pakta stabilnosti (od 2008 poznan kot Svet za regionalno sodelovanje) je bil ustanovljen Center jugovzhodne in vzhodne Evrope za nadzor osebnega in lahkega orožja (v nadaljnjem besedilu: SEESAC). SEESAC ima sedež v Beogradu in ga sestavlja enota za tehnično podporo, ki sodeluje pri različnih operativnih dejavnostih na regionalni in nacionalni ravni.

EU je SEESAC že podprla s Sklepom Sveta 2002/842/SZVP z dne 21. oktobra 2002 o izvajanju Skupnega ukrepa 2002/589/SZVP, podaljšanim in spremenjenim s Sklepoma Sveta 2003/807/SZVP z dne 17. novembra 2003 in 2004/791/SZVP z dne 22. novembra 2004. Svet je izvajanje navedenih sklepov pozitivno ocenil –

SPREJEL NASLEDNJI SKLEP:

Člen 1

1. EU se še naprej zavzema za varnost in mir na Zahodnem Balkanu s podproro učinkovitemu večstranskemu sodelovanju in ustrezni regionalni pobudi za zmanjšanje tveganja, ki ga za mir in varnost predstavljata širjenje in pretirano kopičenje SALW ter pripadajočega streliva.

2. Da bi dosegla cilj iz odstavka 1, bo EU podprla projekt SEESAC, katerega namen je zmanjšati nevarnost, ki jo SALW predstavlja za varnost na Zahodnem Balkanu. Dejavnosti, ki jih bo EU podprla, imajo naslednje posebne cilje:

izboljšati upravljanje nevarnih in nestabilnih zalog orožja in streliva ter njihovo varnost,

povečati nadzor nad SALW, vključno z izvajanjem mednarodnih in nacionalnih instrumentov o označevanju in izsleditvi orožja v državah Zahodnega Balkana ter z izboljšanjem postopka registracije orožja.

Člen 2

1. Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: VP).

2. Tehnična izvedba projekta iz člena 1(2) se zaupa SEESAC. To nalogo opravlja v okviru odgovornosti VP. V ta namen se VP po potrebi dogovarja s SEESAC.

Člen 3

1. Referenčni finančni znesek za izvajanje projekta iz člena 1(2) znaša 1 600 000 EUR.

2. Izdatki, financirani z zneskom iz odstavka 1, se upravljajo v skladu s postopki in pravili, ki se uporabljajo za splošni proračun Evropskih skupnosti.

3. Komisija nadzira pravilno upravljanje izdatkov iz odstavka 1. V ta namen z UNDP sklene sporazum o financiranju. V sporazumu je določeno, da SEESAC zagotovi razpoznavnost prispevka EU, ustrezno njegovemu obsegu.

4. Komisija si prizadeva skleniti sporazum o financiranju iz odstavka 3, kakor hitro je to mogoče po začetku veljavnosti tega sklepa. Če ima Komisija v tem postopku kakršne koli težave, o tem obvesti Svet, kakor tudi o datumu sklenitve sporazuma o financiranju.

Člen 4

VP poroča Svetu o izvajanju tega sklepa na podlagi rednih poročil, ki jih pripravlja SEESAC. Ta poročila so podlaga za ocenjevanje, ki ga izvede Svet. Komisija poroča o finančnih vidikih izvajanja projekta.

Člen 5

1. Ta sklep začne veljati na dan sprejetja.

2. Ta sklep preneha veljati 24 mesecev po sklenitvi sporazuma o financiranju iz člena 3(3), oziroma šest mesecev po datumu njegovega sprejetja, če v tem času sporazum o financiranju ne bo sklenjen.

Člen 6

Ta sklep se objavi v Uradnem listu Evropske unije.

PRILOGA

PRISPEVEK EU K PROJEKTU SEESAC O SALW NA ZAHODNEM BALKANU

1. Uvod

Veliko kopičenje osebnega in lahkega orožja (SALW) v jugovzhodni Evropi je v Strategiji EU SALW opredeljeno kot pomembna grožnja miru in varnosti. Države Zahodnega Balkana vzbujajo posebno skrb zaradi zgodovinskega kopičenja zalog orožja in streliva. Ne samo, da ta regija še naprej čuti neposredne vplive širjenja SALW in pripadajočega streliva, temveč še vedno predstavlja tveganje za razširitev trgovine z orožjem na druga krizna območja.

Trenutno je glavni izziv za države Zahodnega Balkana dejansko izvajanje njihovih pravnih in političnih zavez na področju nadzora SALW, vključno z akcijskim programom ZN za področje SALW in mednarodnim instrumentom o označevanju in izsleditvi orožja (ITI).

Posledično je zaradi zmanjšanja tveganja širjenja SALW ključno, da se poveča varnost obstoječih zalog SALW in streliva, uniči njihov presežek in vzpostavi strožji nadzor nad SALW, vključno z izvajanjem ITI na regionalni ravni in izboljšanjem postopka registracije. Ti cilji in dejavnosti so v skladu s tistimi iz Strategije EU SALW. SEESAC predlaga izvedbo projektov v zvezi s temi tremi področji dejavnosti.

2. Opis projekta

2.1 Boljše upravljanje zalog

2.1.1 Regionalni moduli usposabljanja o upravljanju zalog SALW

Da bi se povečali varnost in zaščita zalog orožja in streliva, projekt predvideva razvoj treh učnih modulov za uradnike, ki so na obrambnih in notranjih ministrstvih držav Zahodnega Balkana odgovorni za materialna sredstva. Tečaja se bodo lahko udeležile inšpekcijske skupine in uradniki z namenom seznanitve z najboljšimi praksami na področju tehnik upravljanja zalog.

Izvajanje projekta bo omogočilo boljšo ozaveščenost o mednarodnih standardih in najboljših praksah glede upravljanja zalog. Okrepili se bosta raven in kakovost izvajanja postopkov upravljanja zalog, s čimer se bosta povečali varnost in zaščita zalog.

2.1.2 Boljša varnost in zaščita v skladiščih SALW in pripadajočega streliva

Projekt bo izboljšal varnost in zaščito skladišč orožja in streliva na Zahodnem Balkanu, tako da bo zagotovil posebno tehnično in infrastrukturno pomoč za okrepitev zmogljivosti varnega skladiščenja. Dejavnosti projekta bodo pomagale obrambnim ministrstvom v Bosni in Hercegovini in Črni gori ter notranjemu ministrstvu Hrvaške pri nabavi in namestitvi potrebne opreme za zaščito zalog orožja in streliva. Zagotovljeno bo usposabljanje osebja, odgovornega za upravljanje zalog.

Rezultat projekta bodo boljši varnostni predpisi in nadzor dostopa na izbrana mesta, s čimer se bo izboljšala varnost zalog streliva. Kot posledica se bo z boljšim nadzorom stanja streliva in orožja občutno zmanjšalo tveganje za kraje in nenadzorovane eksplozije.

2.2 Uničenje SALW

Cilj projekta je povečati varnost in zmanjšati tveganje širjenja z občutnim zmanjšanjem števila presežnega orožja v skladiščih. Da bi se zmanjšal presežek SALW na notranjih ministrstvih Hrvaške in Srbije, bo v okviru projekta izvedenih več dejavnosti uničenja SALW. Na Hrvaškem projekt predvideva uničenje okoli 30 000 kosov orožja. V Srbiji se število kosov orožja, predvidenega za uničenje, ocenjuje na 40 000.

Rezultat projekta bo občutno zmanjšanje presežnega in zaseženega SALW v skladiščih notranjih ministrstev Hrvaške in Srbije. Uničenje zajetega orožja bo pomembno prispevalo k preprečevanju nadaljnjega širjenja SALW. Poleg tega bo to v obeh državah okrepilo varnost in povečalo ozaveščenost o problematiki v zvezi s SALW.

2.3 Večji nadzor nad SALW

2.3.1 Oblikovanje nacionalnih sistemov registracije orožja in vodenja evidenc

Projekt bo zagotovil razvoj ali nadgradnjo obstoječih sistemov za registracijo, izdajanje dovoljenj in vodenje evidenc o orožju. Sistemi registracije bodo vključevali operacije v zvezi s sledenjem strelnega orožja v lasti posameznikov in/ali pravnih subjektov in količin streliva, ki ga smejo posedovati. Podpora vodenju evidenc bo vključevala razvoj programske opreme, ki bo poleg orožja v posesti civilistov identificirala tudi operacije, povezane z upravljanjem orožja, streliva in/ali eksploziva v arzenalih, odobrenih skladiščih ali orožarnah, kot so lokalne policijske postaje ali centralna skladišča. Mogoče bo identificirati orožje, uporabnike in kraj skladiščenja opreme, ko ta ni v uporabi. Dejavnosti projekta bodo zagotovile tudi ustrezno tehnično infrastrukturo za uvajanje programske opreme za registracijo orožja.

Rezultat razvoja in vzpostavljanja elektronskega sistema za registracijo orožja in vodenje evidenc bo izvajanje zahtev na področju registracije in vodenja evidenc, predvidenih v protokolu ZN o strelnem orožju in ITI.

2.3.2 Zbiranje in registracija orožja

Namen projekta je podpreti zbiranje vsega orožja, eksplozivnih naprav, minskoeksplozivnih sredstev in povezanega streliva, vključno prek legalizacije orožja v posesti civilistov z njegovo registracijo.

Ukrepe za večjo ozaveščenost bodo usklajevali odbori, v katerih bodo specialisti z notranjih ministrstev in UNDP/SEESAC, ki se jim bodo po potrebi pridružili drugi ustrezni strokovnjaki za odnose z javnostmi, da bi se tako ustrezno razširjale podrobnosti o legalizaciji in prostovoljni predaji nezakonitega strelnega orožja. Kampanje se bodo osredotočile na lokalne kanale razširjanja informacij, ki lahko najučinkoviteje dosežejo lokalno raven. Lokalno razširjanje informacij bo na nacionalni ravni okrepljeno s poročanjem, intervjuji in dokumentarnimi filmi. Informacije o kampanjah se bodo izvajale preko elektronskih in tiskanih medijev. Sporočila kampanje bodo pozitivna, prikazovala pa bodo izvajanje zakonodaje v praksi.

Projekt bo okrepil varnost na Zahodnem Balkanu, tako da se bo s pomočjo dvosmerne komunikacije med javnostjo in policijo z ulic odstranilo nevarno orožje. Projekt bo zlasti nagovarjal vse starostne skupine, ki imajo v posesti nezakonito orožje, in vse tiste, ki nameravajo orožje nabaviti.

2.3.3 Regionalni seminar o označevanju in izsleditvi orožja

V projektu je predvidena organizacija dvodnevnega regionalnega seminarja, ki je začasno predviden v Beogradu (Srbija). Na seminarju bodo predstavljene posodobljene informacije o pristopu k mednarodnim instrumentom in sprejetju nacionalne zakonodaje o označevanju in izsleditvi orožja na Zahodnem Balkanu. Seminar bo tudi ponudil pregled izvajanja nacionalne zakonodaje. Posebni cilj bo izvajanje zahteve o označevanju uvoženega orožja v skladu s protokolom ZN o strelnem orožju.

Med udeleženci regionalnega seminarja bodo med drugim predstavniki držav Zahodnega Balkana, mednarodnih organizacij in NVO, nacionalnih industrij ter tehnični strokovnjaki iz držav članic EU. Pričakuje se, da se bo seminarja udeležilo do 50 udeležencev.

Po koncu seminarja bo pripravljeno poročilo o predstavitvah, razpravah in priporočilih. Dokumenti seminarja bodo na voljo na spletu.

3. Trajanje

Projekt se bo predvidoma izvajal 24 mesecev.

4. Upravičenci

Upravičenci projekta so nacionalne institucije držav Zahodnega Balkana, pristojne za nadzor orožja in upravljanje njegovih zalog.

Splošno prebivalstvo držav Zahodnega Balkana bo imelo od tega projekta korist, saj se bo zmanjšalo tveganje negotovosti in nestabilnosti, ki izhaja iz splošnega širjenja SALW.